Stranja—2022. Hasanboy Do‘stmatov rossiyalik bokschini mag‘lub etib, yarim finalga chiqdi

Bolgariyaning Sofiya shahrida boks bo‘yicha xalqaro an’anaviy Stranja Kubogi musobaqasining to‘rtinchi kungi bahslari 23-fevral, chorshanba kuni bo‘lib o‘tmoqdi.

 Hasanboy Do‘stmatov
-51 kg vazn toifasida harakat qilayotgan Hasanboy Do‘stmatov rossiyalik Yevgeniy Martinovga qarshi ringga chiqdi. O‘zbekistonlik bokschi raqibiga hech qanday imkoniyat qoldirmadi va 5:0 hisobida g‘alaba qozondi.
Shu tariqa Hasanboy musobaqaning yarim finaliga yo‘l oldi. Final yo‘llanmasi uchun O‘zbekiston vakili ispaniyalik Molina Salvador Martinga qarshi jang qiladi. Molina chorak finalda Qozog‘iston vakili Timur Kabdeshovni taslim etdi.
Bundan avvalgi bosqichda Hasanboyning raqibi ringga chiqmagandi va o‘zbekistonlik bokschi to‘g‘ridan-to‘g‘ri ushbu bosqichga yo‘l olgan edi. 
Eslatib o‘tamiz, musobaqaning birinchi kungi bahslarida olti nafar o‘zbekistonlik bokschi jang qildi va barchasi g‘alaba qozondi. Ikkinchi kungi bahslarda 5 nafar bokschi o‘z jangini g‘alaba bilan yakunladi. 22-fevral kungi bahslarda 4 o‘zbekistonlik bokschi ringga ko‘tarildi. Abdumalik Halokov, Odiljon Aslonov va Madiyor Saidrahimov keyinga bosqichga yo‘l olgan bo‘lsa, Rayhona Qodirova Kosovo vakiliga yutqazib qo‘ydi.